ફિલ્મ અભિનેતા શાહરુખ ખાને અસહિષ્ણુતાના મુદ્દે નિવેદન આપતાં વિવાદ સર્જાયો હતો, જેથી આ મામલે બજરંગદળ તેમજ અન્ય લોકોએ શાહરુખનો વિરોધ કર્યો હતો. શાહરુખ ખાનની ફિલ્મ ‘દિલવાલે’ આજે રિલીઝ થઇ હતી. રિલીઝ થતાં ફિલ્મનો વિરોધ કરવામાં આવ્યો હતો. એસજી હાઇવે પર આવેલા પીવીઆર સિનેમા બહાર ડોક્ટર દિનેશ પટેલ અને કેટલાક કાર્યકરો દ્વારા બેનર્સ અને સૂત્રોચ્ચાર દ્વારા ‘દિલવાલે’ ફિલ્મનો વિરોધ કરાયો હતો. બીજી તરફ ઓમ ક્રાંતિ સેના દ્વારા રાયપુર વિસ્તારમાં આવેલા સિટીપલ્સ સિનેમા પાસે દર્શકોને ફિલ્મ ન જોવા માટે બે હાથ જોડી ગુલાબનું ફૂલ આપી સમજાવી અનોખો વિરોધ દર્શાવ્યો હતો, જોકે આ ફિલ્મનો વિરોધ થવાનો હોઇ અન્ય કોઇ સંગઠનો દ્વારા મલ્ટિપ્લેક્સમાં હોબાળો ન થાય તે માટે પોલીસ બંદોબસ્ત ફાળવવામાં આવ્યો છે.